b'\n_START_ARTICLE_\nRimtautas Gibavi\xc4\x8dius\n_START_PARAGRAPH_\nRimtautas Vincentas Gibavi\xc4\x8dius (1935 m. rugs\xc4\x97jo 22 d. Kaunas \xe2\x80\x93 1993 m. gruod\xc5\xbeio 16 d. Vilnius, palaidotas Antakalnio kapin\xc4\x97se) \xe2\x80\x93 Lietuvos grafikas, scenografas.\n_START_SECTION_\nBiografija\n_START_PARAGRAPH_\n1960 m. baig\xc4\x97 Lietuvos dail\xc4\x97s institut\xc4\x85. 1962\xe2\x80\x931993 m. Lietuvos dail\xc4\x97s instituto (nuo 1990 m. Vilniaus dail\xc4\x97s akademija) d\xc4\x97stytojas. Nuo 1991 m. profesorius._NEWLINE_Mokiniai Romualdas \xc4\x8carna, Danguol\xc4\x97 Dauknyt\xc4\x97 ir kiti.\n_START_SECTION_\nK\xc5\xabryba\n_START_PARAGRAPH_\nAnkstyviesiems grafikos k\xc5\xabriniams b\xc5\xabdinga liaudies meno \xc4\xaftaka (med\xc5\xbeio rai\xc5\xbeini\xc5\xb3 ciklai \xe2\x80\x9eJaunyst\xc4\x97\xe2\x80\x9c 1960 m., \xe2\x80\x9eVilnius\xe2\x80\x9c, 1964\xe2\x80\x931988 m.). Nuo septintojo de\xc5\xa1imtme\xc4\x8dio pabaigos cinkografijos technika sukurti k\xc5\xabriniai pasi\xc5\xbeymi lakoni\xc5\xa1ka linijine rai\xc5\xa1ka. Suk\xc5\xabr\xc4\x97 estamp\xc5\xb3 cikl\xc5\xb3 (\xe2\x80\x9ePilnaties langai\xe2\x80\x9c 1970 m., \xe2\x80\x9eVaikyst\xc4\x97s prisiminimai\xe2\x80\x9c 1977\xe2\x80\x931982 m.), plakat\xc5\xb3, ekslibris\xc5\xb3, iliustravo knyg\xc5\xb3 (Judita Vai\xc4\x8di\xc5\xabnait\xc4\x97. Pakartojimai 1971 m., Balys Sruoga. \xc4\xae m\xc4\x97lynus tolius 1981 m.). Sudar\xc4\x97 ir apipavidalino serij\xc4\x85 album\xc5\xb3 \xe2\x80\x9eLietuvi\xc5\xb3 grafika\xe2\x80\x9c (1962 m., 1964 m., 1966 m., 1968 m., 1971 m.), leidin\xc4\xaf \xe2\x80\x9eKnyga ir dailininkas\xe2\x80\x9c (su A. Gedminu, 1966 m.). Atliko monumentaliosios tapybos darb\xc5\xb3: restoranui \xe2\x80\x9eJ\xc5\xabra\xe2\x80\x9c Klaip\xc4\x97doje 1976 m., Vilniaus universitete (sgrafitai \xe2\x80\x9eDevynios m\xc5\xabzos\xe2\x80\x9c, 1969 m., \xe2\x80\x9eIstoriniai portretai\xe2\x80\x9c 1980\xe2\x80\x931990 m., abu Filologijos fakultete)._NEWLINE_Derino klasikines ir modernias menin\xc4\x97s rai\xc5\xa1kos priemones. K\xc5\xabrybai b\xc5\xabdingas naujas liaudi\xc5\xa1k\xc5\xb3 tem\xc5\xb3 ir motyv\xc5\xb3 traktavimas, romantin\xc4\x97 poetin\xc4\x97 nuotaika, dekoratyvumas, ritmi\xc5\xa1ka k\xc5\xabrinio element\xc5\xb3 kompozicija. Nuo 1960 m. dalyvavo parodose. Individualios parodos: Maskva, Var\xc5\xa1uva, abi 1973 m., Belgradas 1974 m., Sarajevas, Dubrovnikas, abi 1975 m., Magdeburgas 1977 m., Talinas 1979 m., Veimaras 1980 m., Vilnius 1986 m., 2003 m. Jo k\xc5\xabrini\xc5\xb3 turi Lietuvos dail\xc4\x97s muziejus, Lietuvos teatro, muzikos ir kino muziejus, Vilniaus universiteto grafikos kabinetas, Nacionalinis \xc4\x8ciurlionio dail\xc4\x97s muziejus, Pu\xc5\xa1kino dail\xc4\x97s muziejus, Tretjakovo galerija Maskvoje, Ermita\xc5\xbeas.'